ทุนสำรองประเทศเพิ่ม1,700ล้านเหรียญสหรัฐ
ทุนสำรองประเทศเพิ่มขึ้น 1,700 ล้านเหรียญสหรัฐ มาอยู่ที่ 1.786 แสนล้านเหรียญสหรัฐ ตามการตีมูลค่าสินทรัพย์ เกินดุลการค้า เกินดุลบัญชีเดินสะพัด และดูแลเงินบาทแข็งค่า
9 พ.ค. 2559

ทุนสำรองประเทศเพิ่มขึ้น 1,700 ล้านเหรียญสหรัฐ มาอยู่ที่ 1.786 แสนล้านเหรียญสหรัฐ ตามการตีมูลค่าสินทรัพย์ เกินดุลการค้า เกินดุลบัญชีเดินสะพัด และดูแลเงินบาทแข็งค่า
เมื่อวันที่ 9 พ.ค. ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 29 เม.ย.ที่ผ่านว่า อยู่ที่ระดับ 1.786 แสนล้านเหรียญสหรัฐ หรือ ประมาณ 6.239 ล้านล้านบาท เพิ่มขึ้น 1,700 ล้านเหรียญสหรัฐ หรือประมาณ 5.97 หมื่นล้านบาท หากคิดอัตราแลกเปลี่ยนเปิดตลาดเช้านี้ที่ระดับ 35.13 บาท/เหรียญสหรัฐ จากสัปดาห์ก่อนหน้าทุนสำรองอยู่ที่ 1.769 แสนล้านเหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.46 หมื่นล้านเหรียญสหรัฐ เพิ่มขึ้นจากสัปดาห์ก่อนหน้าที่มี 1.37 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.932 แสนล้านเหรียญสหรัฐ
นักค้าเงินธนาคารพาณิชย์ ระบุว่า คาดว่าทุนสำรองประเทศเพิ่มขึ้นจากการตีมูลค่าสินทรัพย์ที่เพิ่มขึ้น บวกกับช่วงที่ผ่านมาดุลการค้า และดุลบัญชีเดินสะพัดก็เกินดุลมาต่อเนื่องจากการนำเข้าที่ต่ำกวาส่งออก บวกกับทางการเองก็น่าจะเข้าดูแลค่าเงินบาทด้วยการเข้าไปซื้อเงินเหรียญสหรัฐเข้าเก็บในทุนสำรองด้วย ทำให้ค่าเงินบาทที่เคยเคลื่อนไหวที่ระดับ 34 บาทกว่าๆกลับมาเคลื่อนไหวเหนือระดับ 35 บาท/เหรียญสหรัฐ
ด้านฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.667 ล้านล้านบาท เพิ่มขึ้นจากสัปดาห์ก่อนที่ 1.580 ล้านล้านบาท โดยปริมาณสภาพคล่องในระบบยังที่มีเพียงพอต่อกิจกรรมทางเศรษฐกิจ